DOPLNKOVÝ PROTOKOL č. 11

K STREDOEURÓPSKEJ DOHODE

O VOĽNOM OBCHODE

				

DOPLNKOVÝ PROTOKOL č. 11

K STREDOEURÓPSKEJ DOHODE O VOĽNOM OBCHODE

Predstavitelia Bulharskej republiky, Českej republiky, Maďarskej republiky, Poľskej republiky, Rumunska, Slovenskej republiky a Slovinskej republiky;

majúc na zreteli Záznam o porozumení zo zasadnutia Spoločného výboru CEFTA, ktorý sa konal  11. októbra 2001 v Bukurešti;

uznávajúc, že zlúčenie zmien podľa Protokolu 7 počas rokov uplatňovania diagonálnej kumulácie medzi stranami zabezpečí riadne fungovanie systému pan-európskej kumulácie a tiež posilní zintenzívnenie vzájomne výhodných obchodných vzťahov medzi stranami a prispeje k procesu integrácie v Európe; 

majúc na zreteli, že zmeny harmonizovaného systému uplatňované od 1.1.2002 sa týkajú zmien, ktoré sú zapracované do spoločného textu Protokolu 7;      

v súlade s ustanoveniami článkov 34, 35, 37 a 39 Stredoeurópskej dohody o voľnom obchode;

sa dohodli takto:

Článok 1

Protokol 7 k Stredoeurópskej dohode o voľnom obchode a jeho prílohy budú zrušené a nahradené od 1. januára 2002 novým  Protokolom 7 a jeho prílohami, ktoré tvoria neoddeliteľnú súčasť tohto Doplnkového protokolu.

     Článok 2

Tento Doplnkový protokol tvorí neoddeliteľnú súčasť Stredoeurópskej dohody o voľnom obchode.

     Článok 3

1.	Tento Doplnkový protokol nadobúda platnosť tridsiaty deň odo dňa obdržania posledného oznámenia strán Stredoeurópskej dohody o voľnom obchode o ukončení postupov nevyhnutných na tento účel depozitárom.

2.	Depozitár oznámi všetkým stranám ukončenie postupov nevyhnutných pre nadobudnutie platnosti tohto Doplnkového protokolu.

3.	Ak tento doplnkový protokol nenadobudne platnosť k 1. januáru 2002, bude sa predbežne vykonávať od tohto dátumu. V prípade, že niektorá zmluvná strana ho nebude môcť  vykonávať od 1. januára 2002, potom táto strana čo najskôr informuje o danej skutočnosť ostatné  strany, najneskôr do 21. decembra 2001. Vo vzťahu k tejto strane sa Doplnkový protokol bude vykonávať desiatym dňom od dátumu prijatia oznámenia ostatnými stranami o ukončení vnútroštátnych postupov nevyhnutných pre vykonávanie tohto Doplnkového protokolu.

Na dôkaz toho dolu podpísaní splnomocnenci, riadne na to poverení, podpísali tento Doplnkový protokol.

Dané v ...................... dňa ...................... 2001 v jednom pôvodnom vyhotovení v anglickom jazyku, ktoré sa uloží u vlády Poľskej republiky. Depozitár doručí overené kópie všetkým stranám Stredoeurópskej dohody o voľnom obchode.

Za Bulharskú republiku

Za Českú republiku

Za Maďarskú republiku

Za Poľskú republiku

Za Rumunsko

Za Slovenskú republiku

Za Slovinskú republiku

Spoločná deklarácia týkajúca sa prehľadu zmien v pravidlách pôvodu 
ako výsledok doplnkov harmonizovaného systému

Vychádzajúc zo zmien uskutočnených v nomenklatúre, kde zmeny v pravidlách pôvodu zavedené Doplnkovým protokolom č. 11 k CEFTA upravujú podstatu doposiaľ existujúcich pravidiel, a zdá sa, že takéto zmeny budú mať za následok situáciu poškodzujúcu záujem príslušných oblastí, potom ak jedna zo strán vznesie požiadavku v tomto období ešte zahrňujúc 31. december 2004, Spoločný výbor neodkladne preskúma túto záležitosť za účelom obnovy podstaty predmetného pravidla tak, ako bolo pred vykonávaním Doplnkového protokolu č. 11 k CEFTA. 

V každom prípade môže Spoločný výbor rozhodnúť obnoviť alebo neobnoviť podstatu predmetného pravidla v rámci obdobia troch mesiacov od vznesenia takejto požiadavky ktoroukoľvek zo strán.

Ak podstata predmetného pravidla bude obnovená, potom jednotlivé strany poskytnú zákonné rámce potrebné na zabezpečenie vrátenia colných poplatkov na predmetné produkty dovezené po 1. januári 2002.